આમ તો માણેકબાગ સોસાયટી પચાસ વર્ષ જૂની. આનંદ અને જયેશની વચ્ચેનો જે જૂનો બંગલો હતો એ ખંડેર જેવો થઈ ગયો હતો. છ મહિના અગાઉ ચંદુલાલે એ ખરીદ્યો અને પછી તોડીને ત્યાં અલ્ટ્રામોડર્ન બંગલો બનાવ્યો. ચંદુલાલ મૂળ રાજકોટના. રાજકોટમાં એમનો કારોબાર બહુ મોટો હતો. એ બધું મોટા દીકરાને સોંપીને દસેક દિવસ અગાઉ વાસ્તુ કરીને એ આ બંગલામાં રહેવા આવ્યા હતા. કન્સ્ટ્ર્રકશન ચાલતું હતું ત્યારે અઠવાડિયે એકાદ આંટો મારવા એ રાજકોટથી આવે. આખો દિવસ ઊભા રહે એટલે એ વખતે જયેશ અને આનંદ સાથે આછો-પાતળો પરિચય થયેલો. વાસ્તુ નિમિત્તે નવચંડી યજ્ઞ કરીને એમણે આખી સોસાયટીમાં બધાને સુખદ આશ્ચર્યનો આંચકો આપેલો. જયેશ, આનંદ અને સોસાયટીના હોદ્દેદારો સિવાય એ કોઈને ઓળખતા નહોતા. એ છતાં કાર્ડ છપાવીને જાતે એકએક બંગલામાં જઈને તમામ સભ્યોને સપરિવાર નવચંડીના મહાપ્રસાદનું નિમંત્રણ આપેલું ! બંગલો બનાવવામાં એમણે દિલથી ખર્ચો કર્યો હતો. ઓટલા ઉપર પણ ગ્રેનાઈટનું ફલોરિંગ હતું. જયેશ અને આનંદ આવ્યા એટલે હાથ મિલાવીને ચંદુલાલે એમને આવકાર્યા. ગઈ રાત્રે વરસાદ પડેલો એટલે વાતાવરણમાં ઠંડક હતી. બંને ચંદુલાલની સામે ખુરશીમાં ગોઠવાયા.